LidanRubinov/Halacha-QA huggingface dataset:
שאלה: כשרות קייטרינג בחיק הטבע: במקום עבודתי נוהגים מפעם לפעם להזמין את כל העובדים לפעילות חברתית (גיבוש) ומשלבים עם זה ארוחה, המוזמנת מקייטרינג שמגיע למקום האירוע. האם ניתן להסתפק בתעודת כשרות שיש לקייטרינג, האם התעודה אינה מוגבלת רק למקום ייצור האוכל, שבו נוכח המשגיח, או שיש לדרוש את נוכחות המשגיח בעצמו במקום האירוע, משום החשש של "בשר שהסתתר מן העין"?
תשובה: ללא נוכחות משגיח אין לסמוך על כשרות הקיטרינג.
שאלה: זוהר בחק לישראל: רציתי לדעת האם כשאני קורא חק לישראל אני חייב לקרוא את הזוהר עצמו, או שאני יכול לקרוא רק את התרגום של הזוהר?
תשובה: בענייו קריאת הזוהר באמירת חק לישראל יש לדעת כי בארמית של הזוהר הניח רשב"י רעיונות עמוקים ביותר שאין בכוחנו לתרגמם למילים אחרות. וכבר אמרו גדולי ישראל (דברים מפורסמים בשם החיד"א) כי אפילו הזכרת המילים ללא כל כוונה, יש בתוכה לתקן ולהשפיע אור על נשמת האדם. וע"כ קריאת הזוהר יקרה אלף מונים על קריאת התרגום.
שאלה: תמצית תה בשבת: אמא שלי עושה כל שבת תמצית מיוחדת לתה. היא שמה את הקנקן של התמצית על המיחם של המים. האם אפשר להוריד את התמצית מהמיחם ולשים את התמצית על השיש לכמה דקות או שאפשר רק למזוג לכוס וישר להחזיר למיחם?
תשובה: שימוש באופן כזה בתמצית תה הוא הדרך הטובה יותר בשבת. דבר המבושל כל צורכו מותר להניחו בשבת על גבי מיחם אף לכתחילה. לשיטת האשכנזים מבושל כל צורכו בנוזל הוא כשהנוזל עדיין חם במקצת, ולשיטת הספרדים כל עוד היד סולדת בו. לכן לאשכנזים אפשר להניח את התמצית לזמן מועט על השיש ואילו לספרדים כדאי להימנע כדי שלא תתקרר התמצית ואם לא התקררה יכול להחזירה. אם שכח את התמצית על השיש עדיין ניתן להשתמש בה בכלי שני. (שולחן ערוך אורח חיים סימן שיח סעיפים ז-ח ושמירת שבת כהלכתה פרק א סעיף לו).
שאלה: שינה אצל הורי החברה: האם מותר לאדם איתו אני נפגשת והקשר הינו קרוב לאירוסין לישון אצל הורי כאשר אני בבית? והאם הדין שונה לאחר האירוסין?
תשובה: נוהגים להימנע עד כמה שאפשר מלינה בבית המיועדת בין לפני ה"ארוסין" ובין אחריהם.
שאלה: איזה ספר באמונה ללמוד כעת?: במשך השנה וחצי האחרונות למדנו יחד קבוצה של 12-15 חברים מרעננה (בגלאי 30-45) את מאמר ראשון של ספר הכוזרי. (בין היתר עשיתי שימוש בדרשות הרב בנושא המופיעות באתר) אני מתלבט האם להמשיך למאמר שני או ללמוד ספר אמונה אחר. איזה ספרי אמונה מומלצים במיוחד בתקופה קשה זו?
תשובה: אני ממליץ להמשיך בספר הכוזרי וללמוד את המאמר שני שגם הוא נפלא. ובהמשכו הוא עוסק גם במעלת ארץ ישראל.
שאלה: ברכה על קפה: ראיתי שהרב פסק שעל שוקולד יש לברך "בורא פרי העץ" משום שניכר שהוא עשוי מקקאו. האם ההלכה חלה גם על קפה, שעשוי מפולי הקפה שכולם יודעים שהוא עשוי מהם?
תשובה: יש הבדל בין שוקולד לקפה. בשוקולד העיקר הוא פולי הקקאו, וניכר בו צבעו, וכל שאר המרכיבים הינם טפלים לקקאו. קפה, לעומת זאת, הוא רק נותן טעם למים, ואין ראוי לברך על הקפה בפני עצמו בגלל שנעשה מפולי קפה. יש לברך על העיקר ולפטור את הטפל.
שאלה: לימוד פסיכומטרי: רציתי לדעת האם יש בעיה הלכתית או איסור הלכתי ללמוד בקורס פסיכומטרי שהוא מעורב.כשאין אפשרות אחרת.
תשובה: בלית ברירה - מותר.
שאלה: חוב כספי מזמן: יש עניין שמטריד אותי למרות שהוא קרה די מזמן. לפני בערך 6-7 שנים עשיתי בייביסיטר לשכנה. כאשר היא חזרה היא הביאה לי שטר של 20 למרות שהיא הייתה צריכה לשלם לי רק 15. היא אמרה לי שיש 5 שקל מיותרים אז כבר נתקזז פעם אחרת. מאז כבר לא יצא לי לעשות לה עוד בייביסיטר ועניין עבר. הבעיה היא שמשום מה אני העניין מציק לי כל שנה כשמתקרב ראש השנה ויום כיפור והשנה במיוחד. אני יודעת שזה רק חמישה שקלים אבל זה לא נותן לי מנוח. אני עדיין שכנה של אותה אישה. אבל לאכל כך נעים לי פתאום לגשת אליה לעניין שקרה כל כך מזמן. האם יש אפשרות לשים לה 5 שקלים בלי שתדע שזה ממני? מה עליי לעשות?
תשובה: ניתן לשלם לה את החוב גם בלי שתדע שהסכום הגיע לה ממך. הערה: במקרה זה יש אפשרות לאמוד שהשכנה מחלה לך, אמנם ראוי יותר שלא לסמוך על כך אלא לשלם לה באופן שהזכרנו. בכבוד רב, הרב יוסי ללום.
שאלה: אני מוכנה להתחתן?: א.איך עלי לדעת באיזה שלב אני מוכנה להתחתן, ולהתחיל לחפש? ב.האם יש עניין שבת כהן לא תתחתן עם ישראל? (שאינו כהן או לוי?)
תשובה: א. ברגע שאת מאד רוצה להתחתן זה הסימן החשוב ביותר לבשלות לחתונה. הצורך צריך להיות לא סביב אדם מסויים אלא צורך פנימי אצלך. בשלות שניה קשורה ליכולת לקחת אחריות. את צריכה לדמיין את עצמך כאישה נשואה ושזה מתיישב על ליבך. ב. אין צורך להקפיד שבת כהן לא תנשא עם ישראל.
שאלה: ממתי הפרדת כלים: מאיזה שנה נקבע שצריכים כלים נפרדים לבשר וחלב? מכיון שנדמה לי שבעבר הלא רחוק לא היה שפע כזה בעולם שאיפשר לאנשים לרכוש סטים נפרדים לבשר, חלב ופסח.
תשובה: האיסור היה מאז ומעולם, אך פעם גם לא היה שפע של מוצרי מזון ובישלו סיר עם אוכל קבוע לכל המשפחה לארוחת צהרים וכולם לקחו מתוכו. הרב רואי מרגלית.
שאלה: הקמת מדינה עצמאית?: בעקבות הגירוש הנורא עלה בדעתי, שההנהגה בישראל אינה רואה בנו שותף פעיל, אלא משתמשת בנו לצרכיה. באמת אין לנו חלק בהנהגת הצבא, תקשורת, משפט וכו מדוע שלא נקים לנו מדינה עצמאית ולו באופן זמני, נגיד בשטחי יהודה ושומרון, מדינה שתלך בדרכי התורה, לא תתנגד למדינה הנוכחית, תלמד אותנו להנהיג בכל תחומי החיים, וכך בבוא היום לשוב ולהשתלב במדינת ישראל אך הפעם כשותפים אמיתיים. יש לי עוד מה להרחיב ביתרון המהלך רק רציתי לשמוע באופן עקרוני האם יש צדק ורצון למהלך כזה?
תשובה: למרות כל הביקורת שלנו על מעשי הממשלה. אנו עם אחד שעומד נגד אויבים רבים מסביב ואין מקום למחשבה של חיתוך הגוף האחד לקרעים. עלינו לפעול בתוך המדינה מתוך עמדה איתנה שאינה מוותרת על דעתה ונאבקת בעוז למען התורה והארץ כשותפים בעלי זכויות שוות אם לא למעלה מזה. ואנו מובטחים בניצחונינו.
שאלה: כוסות של קפה חלבי: האם מותר להכניס למדיח כלים בשרי כוסות זכוכית שמשמשות לשתית קפה (עם חלב)?
תשובה: לכתחילה אין לעשות כך, אבל בדיעבד לא נאסר שום דבר.
שאלה: אמירת קדיש לא על קרוב משפחה: אני גבר בשנות העשרים לחיי. יש לי שני הורים (יצויין ויודגש כי הם עוד בחיים) ואני גם כהן. מזה זמן רב אני מטפל בשכנתי שבעלה נפטר כבר לפני יותר מ 10 שנים. ובנם יחידם נעדר ממלחמת יום הכיפורים. רציתי לשאול ולברר האם אני יכול צריך מצווה עלי להגיד עליו, על בעלה של שכנתי קדיש למרות שהורי ואחיי עדיין בחיים?
תשובה: אם ההורים מסכימים מן הראוי שתאמר עליו קדיש.
שאלה: ניקוי עלי גפן והכשרתם: איך עלי לנקות עלי גפן מחרקים לבישול? האם יש אפשרות לקנות עלים כאלה נקיים מתולעים?
תשובה: עלי גפן אפשר לנקותם בשטיפה תחת ברז מים זורמים, ולבדוק מול אור שאין בהם זבוב המנהרות ואז אפשר לבשל ולאכול. לא ידוע לי על עלי גפן שאינם צריכים בדיקה כלל. בברכת התורה והארץ הרב יהודה הלוי עמיחי
שאלה: עשה לך רב בכל נושא?: אם יש לי רב אך בהלכה מסוימית לענ"ד לא נראה מה שפסק מי שאני הולך לפיו בדרך כלל, עקב קושיות וכו ומיכיוון שלא הגעתי להוראה ואינני פוסק לכן לא חשובה דעתי אבל אם יש רב, פוסק "אחרון" שכן הגיע להוראה וכן מתיישבת לי דעתו בנושא זה וסברתו ישרה בעיניין זה,האם מותר לי ללכת לפיו בהלכה זו למרות שבדרך כלל אני לא הולך לפיו בהלכה?
תשובה: אין מחויבות לשאול בכל הדברים כולם את אותו רב. אולם אין יכולת לבחור רב לפי התשובה שאתה מחפש. אתה יכול להגדיר לעצמך נושאים שבהם אתה שואל רב פלוני ונושא שני שאתה שואל רב אחר. אם אתה מגלה שיש נושא שרב שאתה רגיל לשאול אותו אינך לפי התחושה הפנימית שלך אתה יכול להגדיר נושא שבאופן כללי תשאל רב אחר.
שאלה: שמחת תורה-לשמח או לשמוח?: אני תלמיד ישיבה גבוהה,ובשמחת תורה האחרון עלתה בי שאלה: איפה עדיף להיות בשמחת תורה-בישיבה או ללכת עם קבוצה לשמח באחת הערים? בישיבות שנמצאות בתוך ערים בוודאי שאין שאלה-כי הם גם הולכות לשמח ולהרקיד בבתי הכנסת בעיר,אך בישיבות השוכנות ביישובים דתיים וכדו -האם עדיף להישאר בישיבה או ללכת לעיר כלשהי כדי לשמח את הציבור שם?
תשובה: אנו ממליצים לתמידי הישיבה להיות בישיבה בשמחת תורה כי זה המקום שבו לומדים כל השנה תורה ושמחה זו היא שמחתם של בני התורה באופן מיוחד. ולשמח אחרים אפשר בזמנים אחרים. זה חג עצרת של שמחה פנימית עמוקה לסיום התורה. שאי אפשר להעתיקה מחוץ לישיבה בחוץ זו כבר שמחה אחרת.
שאלה: "ושלח אורך ואמתך לראשיה שריה ויעציה": ראיתי שהרב ענה לשאלה ("תפלה ל המדינה" כ"ג אב ה תשס"ה) שיש להשמיט בתפילה את המשפט "ושלח אורך ואמתך לראשיה שריה ויועציה ותקנם בעצה טובה מלפניך", ובמקום זה לבקש "והעמד בראשיה אנשי חיל יראי אלוקים אנשי אמת שונאי בצע". ורציתי לשאול: א) לכאורה הנוסח הראשון מתאים מאוד: "ושלח אורך"-אור ה, "ואמתך"-אמת ה, "ותקנם בעצה טובה מלפניך"-תקנם רק בעצות שהם טובות מלפניך, כמו המשך ההתיישבות בארץ, ולא עצות של עקירת יישובים מא"י! ב) מדוע לפני חצי שנה לא היה צורך בתיקון?
תשובה: זה נכון שצריך להתפלל שהממשלה תלך בדרך נכונה. אך כיוון שאנו בלבינו מבקשים שהקב"ה ישים בראש המדינה אנשים אחרים יראים ושלמים לכן גם התפילה צריכה להיות כמו מה שהלב מבקש. אמנם בהמשך של התפילה אנו מבקשים שכולם יחזרו בתשובה כולל גם אלו שעכשיו בראש המדינה. אך הם לא ראויים להמשיך לעמוד בראש ולא מגיע להם שנתפלל שישארו בהנהגה. אנו נמשיך בנוסח המתוקן מכאן ולהבא כי הוא מתאים לכל הזמנים.
שאלה: קידושין בחתונה רפורמית? : עמית מהעבודה הזמין אותי לחתונה, למרבה הפתעתי, כשהגעתי לחופה וחיפשתי את הרב מצאתי רבה ולא רב התברר לי שהחתונה היא רפורמית. במהלך הטקס: החתן אמר לכלה: "הרי את מקודשת לי בטבעת זו כדת משה וישראל" ונתן לה טבעת. האמירה הייתה בפני 3 עדים, 2 גברים ואשה. לאחר מכן הכלה אמרה את אותו הדבר לחתן. לא הייתה ברכת האירוסין. היו 7 ברכות שגם נשים ברכו ברצוני לשאול, לאור הפרטים הנ"ל: 1. האם הזוג נשוי כדת משה וישראל? האם העדות של האשה מתוך שלשת העדים פוסלת את עדותם של השניים האחרים או לא? 2. האם זה שהכלה קידשה את החתן מזיק לטקס או שזה בגדר "מילי בעלמא". 3. ההלכה היהודית קובעת שאדם שאמר בפני שני עדים: "הרי את." ונתן לה שווה פרוטה האשה מקודשת מדוע במקרה זה תהיה בעיה?
תשובה: נישואין רפורמיים: הגישה הרווחת בפוסקים האחרונים היא לחשוש למעשה הקידושין שנעשה בשעת החופה, אם נעשה בפני עדים כשרים ונתן הוא חפץ השייך לו ואמר הוא הרי את וכו'. אמנם אם מעשה הקידושין הזה עצמו פסול, כגון שהיו עדים פסולים וכיו"ב   אין לחשוש יותר לקידושין כלל, אף לא קידושין שכביכול היו לאחר מכן כגון ביאה, כיון שהזוג מניח שכבר התקדשו ושוב אין דעתם על מעשה קידושין נוסף. (להבדיל מנישואין אזרחיים שם יודע הזוג שלא עשה שום מעשה הלכתי ועל כן יש לחוש שדעתם בזמן אחר הייתה על מעשה קידושין) ברכת האירוסין אינה מעכבת הקידושין, ובפרט לשיטות שאין זו כלל ברכת המצוות אלא ברכת השבח. אף ברכת שבע ברכות אינה מעכבת את חלות הקידושין (ויש לדון בנפרד על אפשרות נשים לברך ברכות אלה), הואיל וברכות אלה שייכות לנישואין. במקרה אותו ציינת, שהייתה אשה שיוחדה לעדות עם שני גברים, ודאי שעדות זו פסולה, הואיל ואשה פסולה לעדות וממילא כל הכת נפסלת שנמצא אחד מהם פסול. נראה שאין לחשוש לעדים כשרים שראו את מעשה הקידושין הואיל ויוחדו כאן עדים על דעת החתן והכלה. נתינת טבעת ע"י הכלה ואמירה שלה 'הרי אתה וכו''   ישנה סברא של ר' משה פיינשטיין לומר שהואיל וסוברים החתן והכלה כי נתינת הטבעת על ידו אינה גומרת את המעשה עד שהיא תתן טבעת אחרת, נמצא שאין דעתם שלמה בנתינה הראשונה ואין כאן מעשה קידושין גמור. על כן נראה לומר שבמקרה הנ"ל אין לחשוש לקידושין כלל. אמנם כל זה הוא להלכה ולא למעשה, ויש לדון בבי"ד בכל מקרה לגופו, כי דעתם של הזוגות אינה ידועה לנו ולעיתים הלכו לרב רפורמי כי חשבו שמבחינה הלכתית אין בזה הבדל אלא רק מבחינה ביורוקרטית, ועוד סברות שונות, על כן יש לברר כל מקרה לגופו בבי"ד. הרב אורי הולצמן.
שאלה: ברכה על מזון מעורב: 1. מה מברכים על חתיכות אננס במיץ, "בורא פרי העץ" או "שהכל"? 2. מה מברכים על מרק עם המון שקדי מרק?
תשובה: 1. מברכים "בורא פרי האדמה", שכן אננס ברכתו "אדמה", ובזה פוטרים את את המיץ, משום שהוא טפל לאננס. 2. במרק עם המון איטריות צריך לברך על האיטריות בנפרד, משום שאטריות הן חשובות ומשביעות. אבל מי שאוכל מרק עם שקדי-מרק, אף-על-פי שכמותם גדולה מאוד, אינו מברך עליהם בנפרד, משום שזה לא מאכל חשוב כאשר הוא עם המרק, והוא טפל לו למרות כמותו הגדולה.
שאלה: החרבת ישובים - לא איסור תורה?: הרב כתב ש"גם בנוגע להסכם אוסלו וכן בנוגע להחרבת הישובים בעזה היו תלמידי חכמים שסברו שאין בכך איסור תורה". ורציתי לדעת איך ת"ח יכול להגיד שזה לא איסור תורה להחריב ישובים בא"י (לא תחונם, גזל גמור של התושבים), להרוס בתי כנסיות (לא תעשו כן לה א-לוקיכם), לעקור מתים מקבריהם? מי הם ת"ח שאומרים כך ועל מה למען ה הם מסתמכים?
תשובה: : ב"ה שאני למדתי את תורתו של מו"ר הרב צבי יהודה אשר לדעתו הפיקוח נפש הגדול ביותר הוא כל מיעוט אחיזה בארץ ישראל. לדעתו לא שייך כלל לדבר על פיקוח נפש דגם מבחינת פיקוח נפש הענין ברור שזה לטווח הארוך וגם הקצר מביא ליתר סכנת נפשות. כל זאת מלבד דעתו הנחרצת שצריך למסור את הנפש במלחמה על ארץ ישראל מצד מצוות כיבוש ארץ ישראל או לפחות מצד עזרת ישראל מיד צר. אולם יש תלמידי חכמים הסוברים שהמדינאים הם המומחים לקביעת ענין פיקוח נפש ובמקום פיקוח נפש מותר לעזוב חלק מארץ ישראל. כך בשעתו לפני שנים רבות פירסם הרב עובדיה יוסף שליט"א את תושתו בענין שפורסמה בכינוס לתושבע"פ שהיה במוסד הרב קוק. אולם לדעתו של הגאון הרב עובדיה יוסף שליט"א עתה במקרה של החרבת עזה היה איסור לעשות זאת משום שכאן הפיקוח נפש הוא הפוך. אולם שמעתי שהרב אהרון ליכטשטיין כתב גם במקרה של חבל עזה שהמדינאים הם אלו שקובעים את ענין פיקוח נפש. והיו שהעירו על כך שנראה באומדנא דמוכח שעתה החרבת חבל עשה לא נבעה משיקוליים עניניים של פיקוח נפש אלא של שיקולים של נוחות לעם ולצבא או משום שיקולים לא עניניים. בכל אופן ענין זה נתון בוויכוח. עוד ניתן להוסיף שהייתי אצל אחד מגדולי ראשי הישיבות החרדיות ושוחחתי איתו על כך. ומדבריו היה נראה שהוא סובר שהממשלה נתונה ללחצים מצד אומות העולם ובעיקר מארצות הברית וכל מה שהיא עושה היא עושה מתוך אונס. האם במקום של אונס חייבים שמקרה זה להרג ולא לעבור על כך יש מקום לדון האם זה נקרה שעת גזירה והאם זה נקרה להעביר על דת. בכל אופן שתי הסיבות שניתן לשמוע מאלו שאמרו שאין איסור תורה הם או משום פיקוח נפש או משום אונס. בכל מקרה לפי דעתי גם אם סוברים שיש כאן פיקוח נפש צדקת במה שכתבת שנעשו איסורים כלפי היחידים שגורשו משם. גם אם משום פיקוח נפש יש מי שאומר שהיה מותר להחריב אולם חייבים לתת פיצוי שלם ליחידים שנפגעים מכך. מבחינה הלכתית הפיצוי למגורשים אינו מספיק. אם הציבור גורם ליחיד בשביל צרכיו לנזקים ואפילו בגרמא הוא חייב לפצות אותו בצורה שהוא לא ינזק. לכן ודאי שבנוגע לצורת ההתייחסות ליחידים נעשו כאן איסורים. אני שוב חוזר ואומר שאנו רואים את החרבת הישובים כדבר חמור ביותר ודומה לחטא המרגלים ובדברים מסויימים אף נוראי מכך. הדבר העיקרי שעוסק הקב"ה במאה שנה האחרונות זה להחזיר את ישראל אל אדמתם והנה עם ישראל מורד בקב"ה ולא מכיר בטובה ופועל ממש נגד ה'. יש בעבירה זו חומרה גדולה יותר משאר העבירות שנעשו בדור. אנו על דעת זו נלחמים אולם לא משום כך אנו נבזה תלמידי חכמים אחרים שלא סוברים כדעתו. אנו נלחמים את מחלמתנו על ידי התורה שאנו מפיצים. החרמות לא יועלו להפצת הרעיונות האמיתיים שבהם אנו דוגלים. בעזרת ה' עוד תתברר תורתו של מי אמת, אולם כל עוד שאין ברור מוחלט אלוקי על פי סנהדרין ורוב חכמי ישראל אין דין זקן ממרא וכד' בענין זה. התפלל טוב על "השיבה שופטינו כבראשונה ויועצנו כבתחילה" ואז הדברים יתבררו ויתלבנו בפשטותם.
שאלה: מדינה פלשתינאית - מה רע?: אני באה מבית ימני שכמובן התנגד לתוכנית ההתנתקות, עם זאת אחותי בעד ההתנתקות לא מתוך אהבה לערבים, לטענתה, אלא מתוך רצון להקים מדינה פלשתינאית ובכך יהיה קל יותר להלחם בטרור. אני איני מאמינה שגם אם תוקם מדינה כזו נפעל כנגדה. עם זאת בתיאוריה אם דבר כזה יקרה ואכן תוקם מדינה כזו בשטח עזה וכך נוכל לפעול ישירות נגד הערבים, לא עדיף כך? אני מאמינה באמונה שלמה שכל חלק ופינה בארץ ישראל שייכת לנו, עם זאת אולי עדיף לוותר כעת כדי שבעוד מספר שנים נקבל הכל חזרה כהתקפה נגד מדינה ולא כנגד יחידים?
תשובה: אנו מאמינים בתורה. התורה רואה בהשארת חלקים מארץ ישראל ביד גויים כמיעוט חיים לעם ישראל. יש כאן דבר עצמי שככל שאנו קשורים ליותר חלקים מהארץ אנו חיים יותר ובעלי עוצמה יתירה. כל מיעוט אחיזה יש בה מיעוט חיים ומיעוט עוצמה. לפעמים יש מצבים של ירידה לצורך עלייה. אולם אנו לא מתכננים אף פעם ירידה. רק כשכבר קורא שיש ירידה אנו מתפללים שגם מכל הירידות נרוויח.
שאלה: פדיון הבן - איך, למה וכמה?: במזל טוב וב לאל אני בהריון. העובר הוא ממין זכר. בעבורי זהו בני הבכור, בעבור בעלי זהו בנו הרביעי (הוא גרוש). האם אנו צריכים לפדות את בננו? כיצד ומתי מתבצע פדיון הבן?
תשובה: פדיון בכור הוא אחד מעשרים וארבע מתנות כהונה. "כל פטר רחם לכל בשר אשר יקריבו ל-ה'. אך פדה תפדה את בכור האדם. ופדויו מבן חדש תפדה בערכך כסף חמשת שקלים בשקל הקדש. " (במדבר יח טו-טז) פטר הוא מלשון פתיחה (רש"י ורשב"ם שמות יג ב) לכן כל בכור שנולד ראשון לאמו ופותח את רחמה חייב בפדיון בכורות אף שלאביו ישנם עוד ילדים. רק ילד שנולד בלידה דרך הרחם חייב בפדיון ואילו הנולד בניתוח קיסרי פטור מפדיון שהרי לא פתח את הרחם. (גם הילד שיוולד אחריו פטור מפדיון). כמו כן אם האבא כהן או לוי וכן אם אם התינוק היא בת כהן או בת לוי פטור התינוק מפדיון. שווי חמשה שקלים היום הוא כמאה גרם כסף טהור וצריך לחשב על פי הערך ביום הפדיון. רצוי לעשות את פדיון הבן בפני עשרה גברים לפחות משום ברוב עם הדרת מלך ולערוך סעודה מיד לאחר הפדיון. את הפדיון רצוי לעשות בפני כהן תלמיד חכם ולעשות את סדר הפדיון על פיו. הכהן נוטל את ידיו לסעודה ויש נוהגים שכל הקהל נוטל ידיים ואז מתחיל סדר הפדיון. האב מביא את בנו ומניחו לפני הכהן ולמנהג הספרדים הכהן נוטלו בידיו. סדר הדו שיח בין הכהן לאב נמצא בכל סידור. האב נוטל את חמשת השקלים בכסף או בשווה כסף (כלים, ספרים וכדומה) ומברך "על פדיון הבן" וברכת שהחיינו ונותן הכסף לכהן. הכהן מברך בורא פרי הגפן על כוס יין ומברך את התינוק. את הפדיון עושים לאחר שיעברו עליו שלושים יום. מנהג ספרדים לפדות בליל היום השלושים ואחד ואילו האשכנזים פודים ביום עצמו.
שאלה: "ושלח אורך ואמתך לראשיה שריה ויעציה"-ב : לרב על התשובה, אבל עדיין לא ברור לי: א) למה לא עדיף לבקש שאריאל שרון וחבריו יחזרו בתשובה, יקבלו עליהם עול תורה ומצוות, לדקדק על קלה כבחמורה, לקבל בהכנעה דעת-תורה, ולהרחיב את אחיזתנו בארץ? ב) וכי לפני חצי שנה אנשי הממשלה היו מתוקנים? מדוע רק לאחר הגירוש יש צורך בשינוי?
תשובה: מדוע אתה רוצה ביקרם של אנשים שפוגעים בארץ ישראל. למה אין אתה מבקש שאוהבי ארץ ישראל ועם ישראל הם שיעמדו בראש העם. ואלה שפגעו יורדו מתפקידם. מובן שאנו מתפללים על כולם שיחזרו בתשובה אבל חלק מהתשובה הוא שהם יפנו את תפקידם לראוייים יותר. אנו שינינו את התפילה מאז שהממשלה החליטה להחריב את הישובים.
שאלה: מעלית שבת חלקית: האם מותר להשתמש במעלית שבת(בבנין מעורב)שחלק שבשעות מסוימות עובדת כמעלית שבת ובשאר פועלת רגיל?
תשובה: כן.
שאלה: תעשה ולא מן העשוי בתפילין: האם יש את הבעיה של תעשה ולא מן העשוי בתפילין? כגון שאדם יניח תפילין, ולא שם לב שקשר את של יד מעט על השרוול, כך שזה חוצץ בין הקשר ליד. אחר כך כשגמר להניח, שם לב שהחולצה חוצצת ואז הוא מושך את השרוול מתחת לקשר התפילין. האם נאמר שאמנם עתה התפילין מונחות על בשרו ללא חציצה אבל יש כאן תעשה ולא מן העשוי, שלא קשר על היד כראוי בשעת הקשירה, או שמא אומרים זאת רק כאשר התורה כותבת עשיה, כמו בסוכה, חג הסוכות תעשה לך, ולא במילה וקשרתם?
תשובה: כתוב כאן וקשרתם, ויש מקום לומר שאם לא קשר אלא הקשר נעשה מאליו הוא פסול כמו תומ"ה, אך אין לי ראיה לכך.
שאלה: קיום בר מצוה לילד ממשפחה חילונית בשבת: לאחרונה התעורר מחדש ויכוח בבית הכנסת בנושא כאשר פרטי המקרה הם כדלקמן: משפחה חילונית הגרה בקרבת בית הכנסת רצתה לקיים בר מצווה לבנה, הוצע למשפחה לקיים את העליה לתורה בימות החול, המשפחה מבקשת לקיים את הארוע דוקא בשבת. המשפחה מתחייבת לשמור ולדאוג שגם אורחיה יתנהגו בהתאם לכללי בית הכנסת כדלהלן:. 1. נער בר המצוה ואביו יתקבלו לשיחת ברור והכוונה ע"י רב בית הכנסת 2. נער בר המצווה ואביו ישתתפו בתפילות שבת בבית הכנסת במשך מספר שבועות לפני שבת בר המצוה. 3. המשפחה מתחייבת לדאוג שאורחיהם יגיעו בלבוש צנוע, ללא פלאפונים ולא יגיעו לאזור בית הכנסת ברכב. 4. קידוש- במידה וירצו יוכלו להביא רק מקייטרינג המקובל על הנהלת בית הכנסת. בהקשר לכך הנני לציין כי היו בעבר מקרים בודדים בהם למרות התחייבות הורי בר המצוה, הגיעו מספר אורחים ברכב לקרבת בית הכנסת ובמקרה אחד גם נשמע פלאפון מצלצל בעזרת נשים. מאידך כמה מקרים של ילדי בר מצוה שביקורם הראשון בבית הכנסת היה בבר מצוה שלהם, המשיכו והתמידו להגיע לבית הכנסת גם בימות החול. מספר מקרים שאני מכיר שילדים אלה חזרו בתשובה והמשיכו לימודיהם בישיבה תיכונית ואף בישיבת הסדר ובמקרה אחד הילד אף משך איתו את כל הבית שהתחילו לקיים אורח חיים דתי. לעומת זאת בשני מקרים שנדחו ע"י בית הכנסת, מקרה אחד ערך את הבר מצוה בבית כנסת קונסרווטיבי ובמקרה השני הם קיימו את בר המצווה בבית הכנסת שאיננו במרחק הליכה מביתם. לסכום, בכדי למנוע מכשלה מחד והרחקת ילדים שהינם תינוקות שנשבו מאידך ובכדי להמנע מחיכוחים וויכוחים אין סופיים בין מתפללי בית הכנסת ובין חברי ההנהלה, אני מבקש מכבוד הרבנים, כיצד לנהוג בעניין זה?
תשובה: א. כיון שיש רב לבית הכנסת יש לנהוג לפי הדרכתו. לא כל המקומות שווים ואי אפשר לענות תשובה אחת שמתאימה לכולם. ועל כן הרב המקומי הוא המתאים לקבוע את הכללים והתנאים לעריכת בר מצוה של חיוניים בבית הכנסת. ב. באופן כללי התנאים שכתבת לעריכת בר מצוה נראים סבירים. כאשר המגמה צריכה להיות שמפגש זה יביא להתקרבות של המשפחה לקיום מצוות.
שאלה: נשים בטלוויזיה: האם יש היתר לנשים להופיע בטלוויזיה? האם זה ר מבחינת ההלכה?
תשובה: דיבור בלבד בצורה צנועה - מותר. שירה או להציג או לבוש לא צנוע אסור.
שאלה: האם ניתן לסלוח לסרבנים ה "אפורים": האם ניתן לסלוח לסרבנים ה"אפורים"?
תשובה: היחס גם הוא בהתאם אפור. ואם הם עשו תשובה וקבלו עליהם לא לשוב עוד ולחטוא. והם עושים כל מה שביכולתם לתקן את אשר גרמו אזי ראוים הם לסליחה.
שאלה: מקצוע או חתונה?: הרמב"ם בהלכות דעות (ה,יא) כותב שצריך קודם להשיג מקצוע לפרנסה ואח"כ דירה ורק אח"כ לישא אישה. כיצד דברי הרמב"ם הנ"ל מיושבים עם העובדה שהיום הרבה אנשים דתיים מתחתנים בגיל צעיר הרבה לפני שרכשו מקצוע ממנו יוכלו להתפרנס?
תשובה: : הרמב"ם אומר שזאת דרך החכמים. אולם יש עוד דברים שזה דרך החכמים. אם אדם רואה שיצרו מתגבר עליו דרך החכם להתחתן ולא להתעכב עד שתחריף אצלו הבעיה.אם כן יתכן שבדורו של הרמב"ם שלהשיג מקצוע לא דרש הכשרה ארוכה ולא היה צורך בהשכלה רחבה בכדי להתפרנס, גיל הנישואין היה סביר גם אם קודם אדם היה דואג לפרנסתו ודירתו. אולם בימינו שהכל מתעכב אי אפשר להמתין עד שלאדם תהיה פרנסה לדירה שהרי בגדר מצוות פריה ורביה אסור להתעכב מלישא אישה אחרי גיל עשרים. ולכן הגדר המוחלט והמחויבות לקיום המצווה דוחה את המעלה של החכמים. עוד ניתן לומר שעצתו של הרמב"ם היתה בעולם שבו לא היה אפשרויות כלכליות רבות. הפרנסה דרשה התמסרות גדולה יותר. אולם היום אנו בעולם שיש בו רווחה גדולה וקל להתקיים. מה שאנשים היום עובדים קשה במקרים רבים זה לא על הצרכים הקיומיים אלא על הרווחה ועל רמת חיים גבוהה. כאן אנו מציעים לאדם: עדיף שבשנים הראשונות תחיה ברמת חיים נמוכה אולם תחיה בשמחה עם אישה, מאשר שתדאג לרמת החיים הכלכלית שהיא במקרים רבים לא משמחת אותך.
שאלה: עלי דפנה ושעועית: א. באריזה של עלי דפנה מיובשים שקניתי כתוב לברור לפני השימוש, אך בספר של הרב ויא ראיתי שהם נקיים ולא צריך לבדוק אותם, מה עלי לעשות? ב. בשקית של שעועית קפואה (סנפרוסט) ג"כ כתוב שיש לברור לפני השימוש, האם גם פה צריך לעשות כך?
תשובה: כח תשרי תשס"ו קשה לי לענות על שאלה זו, אולם כלל נקוט בידינו שאם נכתב לנקות או לברור הרי שרבנות האחראית על המוצר גילתה דבר מה, וראתה צורך לחייב בדיקה, למרות שיתכן שהמידע בספרים הוא שונה, על כן בכל מקום שכתוב שצריך לברור ולנקות יש לעשות את הפעולות הנדרשות. ובייחוד בשעועית שיש בה נגיעות, בודאי שיש לברור אחד אחד. בברכת התורה והארץ יהודה הלוי עמיחי מכון התורה והארץ
שאלה: אני נשבע, אני נשבע, אני נשבע: מהן השבועות שנתן ה לעם ישראל? הכוונה היא לשבועות אשר תומכות בגישה כי יש להשאר בגלות. מהם המקורות העוסקים בכך?
תשובה: הגמרא במסכת כתובות (סוף דף קי עמוד ב ובדף קיא) מביאה שרבי זירא רצה לעלות לארץ ישראל והשתמט מלפגוש ברבו, רב יהודה, שסבר שיש איסור לעלות מבבל לארץ ישראל. במהלך הדיון הגמרא מביאה את דרשתו של רבי יוסי ברבי חנינא שיש שלוש שבועות הנלמדות משיר השירים והן: א. שלא יעלו בחומה - שלא יעלו יחד כל ישראל בחזקה לארץ ישראל. ב. שלא ימרדו באומות העולם - שיהיו ישראל נאמנים למלכות במקום גלותם. ג. שבועה לאומות העולם שלא ישתעבדו בישראל יותר מדי. וכן למדה הגמרא עוד שלוש שבועות: א. שלא יגלו את הקץ ב. שלא ירחיקו את הקץ או גירסא אחרת שלא ידחקו את הקץ ג. שלא יגלו את סוד העיבור. מקורות: נחלת יעקב הרב יעקב זיסברג כרך ב נפש העדה. אם הבנים שמחה לאורך כל הספר (בהוצאת כל מבשר במפתח עניינים ערך "שלושת השבועות"). הרב בנימין במברגר.
שאלה: תקופת המתנה לאחר גירושין: נאמר לי כי לאחר גירושיי, אני אמורה להמתין עד שבני יגיע לגיל 24 חודשים לפני שאנשא בשנית. (כרגע בני בן 8 חודשים). רציתי לדעת מהו המקור ההלכתי לכך, וכמו כן האם אין בכך תקלה במידה ואמצא בתקופה זו בן זוג מתאים.
תשובה: שו"ע אה"ע סי' יג. לקראת סוף התקופה את יכולה למצוא בן זוג ולהינשא לו בתום שנתיים לילדך.
שאלה: הרב קאפח האמין בזוהר?: הרב נשאל לגבי דעתו של הרה"ג יוסף קאפח זצ"ל בנוגע לספר הזוהר. הרב לא יצא נגד השואל כיוון שזו לא היתה השאלה,אך כיוון שמדובר במורי ורבי לא יכולתי לשאת את מה שכתב השואל כיוון שכתובים דברים חריפים נגד אדם שלא מאמין בזוהר, וודאי שאסור לכלול את הרב קאפח זצ"ל בתוך קבוצה זו. הרב קאפח זצ"ל האמין בזוהר ובקבלה ולמד אותה. הוכחות לכך ניתן לראות בספר שנכתב עליו "הולך תמים", שם ישנן עדויות על בקיאותו בכל חלקי הזוהר, ואף הוא עצמו כתב ורו "שיח ירושלים" הערות עם מקורות מספרי קבלה, ובכתביו מזכיר גם כן מקורות מספרי קבלה. ישנה גם עדות של הרב שאר ישוב הכהן שהרב קאפח נכנס לשיחה עם הרב הנזיר בענייני אמונה והשקפה והרב הנזיר התפעל מבקיאותו והעמקתו בכל ספרי המחשבה. לכן אסור להגיד עליו כך, ואלמד זכות על אותו אדם שכנראה הוזן ממקורות לא נכונים.
תשובה: אין לי אלא לברך אותך על דבריך.
שאלה: פדיון בכור ע"י כהן שהוא הסבא: האם כהן שהוא סב התינוק מצד אמו יכול לעשות את פדיון הבן? והאם יש לכך סדר מיוחד?
תשובה: אם האם בת כהן אין צורך לפדות כלל.
שאלה: חתונה בתקופת בין המייצרים: האם לחתן ספרדי יש תאריכים מסויימים שבהם הוא יכול להתחתן בתקופת בין המיצרים?
תשובה: מצד הדין אפשר לספרדים להתחתן עד ר"ח אב ובפרט אם עדיין הוא רווק שלא קיים מצות פריה ורביה (ילקוט יוסף). אך כיום המנהג שלא מתחתנים בשלשת השבועות כלל. הרב רואי מרגלית.
שאלה: בישולי עכו"ם - מה אסור?: אילו מאכלים שהגוי מבשל מותר לאכול?
תשובה: כל שאינו עולה על שולחן מלכים (מאכל גרוע) או שאפשר לאוכלו כמות שהוא חי. הרב אברהם פרל.